Ouer klap glo onnie buite klas | Maroela Media
Ouer klap glo onnie buite klas
Die ma was glo vies omdat die betrokke onderwyseres haar kinders huis toe gestuur het, nadat hulle laat by die skool aangekom het (Foto: Skermskoot)
Die onderwysdepartement in Noordwes het sy misnoeë uitgespreek oor 'n voorval wat by Phera Primary School digby Mafikeng plaasgevind het, waar 'n ouer glo 'n onderwyseres aangerand het. 'n Video van die voorval, wat wys hoe die ouer die onderwyseres buitekant 'n klaskamer slaan en dan so hard stamp dat sy op die vloer val, word op sosiale media rondgestuur.
Elias Malindi, woordvoerder van die provinsiale departement van onderwys, het bevestig die voorval het verlede Maandag buite 'n gr. 6-klaskamer plaasgevind.
"Die 53-jarige onderwyseres, wat langer as tien jaar ervaring in die onderwys het, is glo deur 'n ma van die skool aangerand. Die ma het twee kinders in onderskeidelik gr. 4 en gr. R," sê Malindi.
"Die ma het na bewering die week voor die voorval gekla dat dié onderwyseres haar kinders teruggestuur het huis toe, nadat hulle laat by die skool opgedaag het."
Malindi sê die departement het die klagtes ondersoek en bevind dat die twee leerders se name nie die genoemde dag op die register verskyn het nie en dat hulle dus nooit by die skool opgedaag het nie.
'n Saak van aanranding is teen die ma aanhangig gemaak.
Die departement het ook 'n span sielkundiges gestuur om berading aan onderwysers en leerders by die skool te bied.
Mmaphefo Matsemela, LUR van onderwys in Noordwes, het die ouer se gedrag veroordeel.
"Ek is verontrus oor die voorval en die optrede van hierdie spesifieke ouer. Ons onderwysers is bakens van hoop en moet as sodanig behandel word. Hulle speel 'n sleutelrol in die opvoeding van ons samelewing," het Matsemela gesê.
"Die departement pleit by die ouers en die samelewing om onderwysers eerder te beskerm en hulle nie skade te berokken nie."
Which school is this? Schools and the department of basic education must protect our teacher????. Let's follow each other ????
Tembisa Busta Nonhle Sindi Range Rover Jabu Mabuza Malema Mbalula pic.twitter.com/tOxgFJ36pz
— President (@FollowerRSA) June 17, 2021
N2 in Tsitsikamma gesluit weens veldbrand
Wel ten minste is die Onderwyseres ten gunste van dissipline. 10 uit 10 vir haar. Hoop daardie ongeskikte ongedisiplineerde vrou/ouer word aangekla vir aanranding. As sy dit met 'n onderwyseres doen, wat doen sy nie aan haar arme kinders nie!
Die ouer het geen reg vir daardie optrede nie, sommige onderwysers het egter dit nodig om die realiteit te ervaar as hulle te hoog begin vlieg met hulle magspel……
En altyd staan daar iemand reg om dit op te neem…nog laaaank voor daai klap opgeline is…
Ek het ook 'n probleem om kinders wat laat is terug te stuur, want nou het jy kinders in die straat.